
Mesterséges intelligenciával támogatott vizsgaadminisztrációs rendszer automatikus tesztértékeléssel

Kulcsszavak: automatikus dolgozatjavítás; képfeldolgozás; dolgozatjavító rendszer
Az oktatási intézményekben a papíralapú vizsgák adminisztrációja időigényes és nehézkes, különösen a javítás, az archiválás és a visszajelzés nyújtásának tekintetében. A dolgozat célja egy olyan digitális vizsgaadminisztrációs rendszer megtervezése és fejlesztése, amely mesterséges intelligencia alapú képfeldolgozási és karakterfelismerési technológiákkal támogatja a vizsgák gyors és hatékony értékelését, valamint gyors és hatékony visszajelzési lehetőséget nyújt.
A rendszer két fő komponensből áll:
A szkennelő alkalmazás megvalósítja a papíralapú vizsgák digitalizálását, a hallgató azonosítók és válaszok automatikus felismerését, valamint az adatok adatbázisba való feltöltését.
A javító alkalmazás az oktatók számára elérhető felületet biztosít, ahol a digitalizált válaszok kiértékelése és visszacsatolása történik.
A fejlesztés során különböző képfeldolgozó eljárásokat (például Canny élkereső, Gauss-szűrés) és OCR technológiákat (például Tesseract OCR, TrOCR) alkalmaztam a kézírásos válaszok pontos felismerésére. A rendszer szerveroldali komponense ASP.NET alapokon működik, a felhasználói interfészt Angular biztosítja, a szkennelő alkalmazás pedig egy WPF alkalmazás.
A tesztek alapján a rendszer jelentős mértékben csökkenti a vizsgajavítás időigényét, miközben a pontossága eléri a 95-98%-ot nyomtatott és 80-85% körüli értéket kézírásos szövegek esetében. Az új megoldás lehetővé teszi az oktatók számára a vizsgák gyorsabb értékelését, miközben pontos és átlátható visszajelzést biztosít a hallgatóknak.
A kifejlesztett rendszer hatékony alternatívát kínál a hagyományos vizsgajavítási folyamatokra, jelentősen csökkentve az adminisztratív terheket. A mesterséges intelligencia és a képfeldolgozás integrációja hozzájárul az oktatási intézmények digitalizációs fejlődéséhez, valamint a vizsgáztatási folyamat hatékonyságának növeléséhez



